section_heading: Vojna karijera
paragraph_text: Nicolae Petala rođen je 29. kolovoza 1869. u Vasluiu. Od 1883. pohađa vojnu školu u Iasiju koju završava 1887. godine. Školovanje nastavlja u Školi za inženjeriju i topništvo koju okončava 1889. godine. Od te iste godine raspoređen je na službu u 7. topničku pukovniju, te se školuje u Specijalnoj školi za artiljeriju i inženjeriju. Godine 1892. promaknut je u čin poručnika, te odlazi na školovanje u Italiju gdje iduće dvije godine pohađa Vojnu školu u Torinu. Po povratku u Rumunjsku do 1899. godine zapovijeda topničkim bitnicama u 11., 9., 12. i 13. pukovniji. U međuvremenu, 1897. godine, unaprijeđen je u čin satnika.